EHTY:N NEUVOA-ANTAVAN KOMITEAN PÄÄTÖSLAUSELMA TARPEESTA SÄILYTTÄÄ HIILIKAIVOSTEN JA MUUN KAIVANNAISTEOLLISUUDEN TYÖTURVALLISUUTTA JA TYÖHYGIENIAA KÄSITTELEVÄN PYSYVÄN ELIMEN ERITYISLUONNE (98/C 232/04)

(hyväksytty yksimielisesti yhden jäsenen pidättäytyessä äänestämästä 340:nnessä kokouksessa 25. kesäkuuta 1998)

1. Johdanto

1.1. Komission ehdotusta, joka koskee pysyvän elimen yhdistämistä työturvallisuutta, työhygieniaa ja työterveydenhuoltoa käsittelevään neuvoa-antavaan komiteaan, sellaisena kuin ehdotus on esitetty yhteisön ohjelmassa vuosiksi 1996-2000 (1), ei ole vielä toteutettu.

1.2. EHTY:n neuvoa-antava komitea on ilmaissut yksimielisesti 14. maaliskuuta 1996 pidetyssä 328. kokouksessa hyväksymässään päätöslauselmassa vastustavansa tätä ehdotusta (2).

1.3. Pysyvä elin on perustettu ministerineuvoston 6. syyskuuta 1956 ja 10. toukokuuta 1957 pidetyissä 36. ja 42. kokouksessa (3). 9. heinäkuuta 1957 pidetyssä 44. kokouksessa tehdyllä neuvoston päätöksellä (4) sille on aloiteoikeuden puitteissa annettu täsmällinen ja yksityiskohtainen toimeksianto. Sen toimintakenttä oli aluksi rajoitettu hiilikaivosteollisuuteen, mutta sitä laajennettiin 27. kesäkuuta 1974 (5) tehdyllä neuvoston päätöksellä kaikkeen kaivannaisteollisuuteen.

Työturvallisuutta, työhygieniaa ja työterveydenhuoltoa käsittelevä neuvoa-antava komitea on puolestaan perustettu 27. kesäkuuta 1974 (6) tehdyllä neuvoston päätöksellä avustamaan komissiota mainittujen alojen toiminnan valmistelemisessa ja täytäntöönpanossa. Kun pysyvällä elimellä on erityinen toimeksianto, on työturvallisuutta, työhygieniaa ja työterveyttä käsittelevän neuvoa-antavan komitean tehtävä luonteeltaan yleinen ja rajoittuu komission avustamiseen tämän vastuualueisiin kuuluvien toimien valmistelemisessa ja täytäntöönpanossa.

1.4. Euroopan rakentamisessa viime aikoina tapahtuneet huomattavat muutokset ja erityisesti sosiaalisen osuuden sisällyttämien Amsterdamin sopimukseen vaativat Euroopan unionin työmarkkinaosapuolten vuoropuhelusta ja näistä elimistä saadun kokemuksen kriittistä ja rakentavaa tarkastelua.

1.5. Pysyvä elin on toimintansa jatkuvuuden ja tehokkuuden osalta yksi kaikkein vakaimmista ja tuottoisimmista ratkaisuista parantamaan työturvallisuutta kaivannaisteollisuudessa. Tähän se on päässyt ottamalla käyttöön hyviä ja käyttökelpoisia teknisiä toimintatapoja.

2. Alakohtaisuus työmarkkinaosapuolten vuoropuhelussa

2.1. Kriittinen tarkastelu osoittaa, että eurooppalaiset neuvoa-antavat elimet ovat tehokkaampia, jos ne toimivat alakohtaisesti. Tämä näyttäisi olevan looginen seuraus läheisyysperiaatteesta.

2.2. EHTY:n perustamissopimuksen puitteissa perustetut neuvoa-antavat elimet, jotka ovat luonnostaan alakohtaisia, eroavat myöhemmin perustetuista, jotka ovat laaja-alaisia neuvoa-antavia elimiä kuten työturvallisuutta, työhygieniaa ja työterveydenhuoltoa käsittelevä neuvoa-antava komitea.

2.3. Varsinkin tällä hetkellä, kun käydään keskustelua työmarkkinaosapuolten vuoropuhelun tulevaisuuden luonteesta on hyvä muistaa yhteisössä useampien vuosien aikana saatujen kokemusten osoittavan, että tällainen vuoropuhelu on tehokasta ja tuottavaa, kun siinä keskitytään tiettyyn sektoriin ja sitä käydään samassa paikassa, eri tasoilla ja eri aiheita käsitellen. Vuoropuhelun aiheena voi olla mikä tahansa seuraavista: markkinoilla tapahtuva kehitys, tutkimus ja innovaatiot, työntekijöiden koulutus, työturvallisuus, työterveydenhuolto tai rakennemuutokseen liittyvät sosiaalialan kysymykset.

3. Tarve säilyttää pysyvän elimen erityisluonne

3.1. Vaikka pysyvän elimen olemassaolo perustuu yleiseen sopimukseen ja siten se ei ole suoraan sidoksissa EHTY:n perustamissopimuksen päättymiseen, on todettu, että pysyvän elimen toimintaa on välttämätöntä jatkaa sekä lyhyellä että pitkällä tähtäimellä.

3.2. Ensimmäiset yhdenmukaistetut Eurooppaa koskevat onnettomuustilastot osoittavat, että kaikesta edistyksestä huolimatta työolot hiilikaivoksissa ja kaivannaisteollisuudessa ovat erittäin paljon rankemmat ja riskialttiimmat kuin muilla tuotannonaloilla.

3.3. Työolot hiilikaivoksissa ja kaivannaisteollisuudessa ovat niin poikkeavat, että suurimmassa osassa Euroopan unionin maista on päädytty erityislainsäädäntöön.

3.4. Tästä erityislaatuisesta työstä saadun kokemuksen välittäminen nuorille, jotka työskentelevät hiilikaivoksissa, joista kokeneempi työväki on usein rakennemuutoksen takia joutunut lähtemään ja kokemuksen välittäminen Euroopan unionin jäsenehdokasmaiden työntekijöille vaatii toteutuakseen pysyvän elimen kaltaisia vuoropuhelun mahdollistavia välineitä, jotka saadun kokemuksen voimalla toimivat työolojen parantamiseksi Euroopan yhtenäismarkkinoilla.

4. Päätelmät

EHTY:n neuvoa-antava komitea

4.1. ARVIOI olevan toivottavaa ja suosittelee komissiolle, että pysyvä elin voisi jatkaa olemassaoloaan itsenäisenä huolimatta sen synnyttäneen EHTY:n perustamissopimuksen päättymisestä.

4.2. KEHOTTAA siten Euroopan komissiota estämään sen, että pysyvä elin katoaa, kun se sulautetaan työturvallisuutta, työhygieniaa ja työterveydenhuoltoa käsittelevään neuvoa-antavaan komiteaan.

4.3. SUOSITTAA ottaen huomioon mahdollisen tulevan toiminnan rationalisoinnin säilyttämään kuitenkin pysyvän elimen itsenäisyyden ja erityisluonteen, vaikka se olisi toiminnallisesti liitettävä työturvallisuutta, työhygieniaa ja työterveydenhuoltoa käsittelevään neuvoa-antavaan komiteaan.

4.4. KEHOTTAA KIINNITTÄMÄÄN HUOMIOTA siihen, että tällainen yhden tai useamman erityisryhmän toiminnallinen liittymä, jossa kehittyy oma dynamiikkansa ja joka liittyy yleisemmin toimivaan elimeen, voisi toimia mallina. Tämän mallin perusteella voitaisiin tehokkaasti liittää yhteen muiden teollisuuden alojen alakohtaiset kysymykset unionin laaja-alaisiin kysymyksiin.

(1) KOM(95) 282 lopullinen.

(2) EYVL C 138, 9.5.1996.

(3) EYVL 487, 31.8.1957.

(4) EYVL 487, 31.8.1957.

(5) EYVL L 185, 9.7.1974.

(6) EYVL L 185, 9.7.1974.